als_Latn dik_Latn sag_Latn
Skënderbeu përfitoi nga një pasiguri e mbrojtjes së Teutës në fund të pjesës së parë për të marrë tri pikë shumë të rëndësishme në Niko Dovana, që e ngjisin formacionin e Mirel Josës në vendin e dytë. Edhe pse në inferioritet numerik për një pjesë loje, Teuta dha maksimumin në fushë për të shmangur humbjen, por e kishte të pamundur për ta carë mbrojtjen solide të Skënderbeut, që e administroi me shumë kujdes avantazhin në 45 minutat e dyta.
Në pjesën e parë të kësaj sfide u prodhua një futboll aspak cilësor, pasi pati ndërhyrje të ashpra nga futbollistët e të dyja skuadrave, ndërsa rastet në portat respektive munguan. Në minutën e 7 loja u ndërpre për disa minuta për t’i ardhur në ndihme Kristi Vangjelit, që mbeti i dëmtuar pas ndërhyrjes së Hoxhallarit, ndërsa në minutën e 13, Diego Martins rrezikoi në ndëshkohej me karton të kuq, pas dy veprimeve radhazi antisportive ndaj kundërshtarit, mirëpo kryesori Cjapi u mjaftua vetëm me kartonin e verdhë. I pakuptimtë edhe reagimi i Ansi Nikës pas ndërhyrjes së rëndë ndaj Bernard Berishës, për të ardhur më pas te momenti që ndryshoi fatin e ndeshjes. Juljan Brahja në pamundësi për të larguar topin me kokë ndërhyri me dorë duke i hequr mundësinë e realizimit të golit Nimagës në minutën e 2 shtesë të pjesë së parë. I vendosur në këtë rast kryesori Cjapi që përvecese akordoi 11-metërsh, e ndëshkoi me karton të kuq qendërmbrojtësin e Teutës.
Kapiteni Bledi Shkëmbi u tregua i saktë përballë Rizvanit, që edhe pse ia kuptoi krahun futbollistit korcar, nuk mundi t’ia ndryshonte drejtimin.
Në pjesën e dytë Skënderbeu i kushtoi më shumë vëmendje fazës mbrojtëse, ndërsa në të paktën një rast nuk e shfryzoi kundërsulmin, për të shënuar golin e sigurisë. Vetëm vëshëllima e fundit e Kreshnik Cjapit i nxorri nga gjendja e ankthit kampionët në fuqi, që përvcse morën fitoren thyen edhe tabunë “Niko Dovana”, stadium ku nuk fitonin që nga viti 2012.
als_Latn als_Latn als_Latn als_Latn